PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2002/DZ/2/1/130						      Bratislava 21. 6. 2002

	Protimonopolný úrad Slovenskej republiky so sídlom v Bratislave v správnom konaní začatom na návrh podnikateľa Stavebné bytové družstvo Bratislava II., Strojnícka 8, 827 01 Bratislava, IČO 00169382, vo veci zneužitia dominantného postavenia na trhu podľa § 7 zákona č. 188/1994 Z. z. o ochrane hospodárskej súťaže v znení neskorších predpisov podnikateľom Odvoz a likvidácia odpadu, a. s., Bazová 6, 824 74 Bratislava, IČO 00681300

rozhodol

na základe § 22 ods. 1 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v spojení s § 7 zákona č. 188/1994 Z. z. o ochrane hospodárskej súťaže v znení neskorších predpisov tak, že konanie  podnikateľa Odvoz a likvidácia odpadu, a. s., Bazová 6, 824 74 Bratislava, IČO 00681300, spočívajúce vo zvyšovaní cien za odvoz a likvidáciu komunálneho odpadu 1 ks 1100 l kontajnera v období od 1. 1. 1995 do 1. 4. 2001, nie je zneužitím dominantného postavenia na relevantných trhoch odvozu odpadu a skládkovania odpadu podľa § 7 ods. 5 písm. a) zákona č. 188/1994 Z. z. o ochrane hospodárskej súťaže v znení neskorších predpisov.

Odôvodnenie:

	Dňa 4. 7. 2001 bol Protimonopolnému úradu Slovenskej republiky (ďalej len „úrad“) doručený návrh na začatie správneho konania navrhovateľa Stavebné bytové družstvo Bratislava II., Strojnícka 8, 827 01 Bratislava, IČO 00169382 (ďalej len „SBD“) vo veci zneužitia dominantného postavenia na relevantnom trhu podľa § 7 ods. 5 písm. a) zákona č. 188/1994 Z. z. o ochrane hospodárskej súťaže v znení neskorších predpisov (ďalej len „zákon“) podnikateľom Odvoz a likvidácia odpadu, a. s., Bazová 6, 824 74 Bratislava, IČO 00681300 (ďalej len „OLO“), zaevidovaný úradom pod číslom 3235/2001.

Predmetný návrh na začatie správneho konania obsahoval:
1.	Navrhovateľ SBD vo svojom návrhu na začatie správneho konania tvrdil, že spoločnosť OLO zneužíva dominantné postavenie na trhu podľa § 7 ods. 5 písm. a) zákona viac ako šesť násobným zvýšením ceny za odvoz odpadu 1 ks 1100 l kontajnera v období od 1. 1. 1995 do 1. 4. 2001 a žiadal úrad o zákaz zneužívania dominantného postavenia na trhu podnikateľom OLO, ktoré spočívalo vo zvyšovaní cien za odvoz 1 ks 1100 l kontajnera. Táto vec bola šetrená v správnom konaní a je predmetom tohto rozhodnutia.
2.	V návrhu na začatie správneho konania navrhovateľ SBD ďalej tvrdil, že hlavné mesto Slovenskej republiky Bratislava (ďalej len „mesto Bratislava“) neuzavretím osobitnej zmluvy o nakladaní s komunálnym odpadom na území mesta Bratislavy so žiadnym iným podnikateľom, Všeobecne záväzným nariadením mesta Bratislavy č. 4/1995 o nakladaní s komunálnym odpadom na území mesta Bratislavy (ďalej len „VZN“) a svojím ďalším postupom porušuje § 39 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov (ďalej len „zákon č. 136/2001 Z. z.“). Táto vec bola šetrená mimo správneho konania a nie je predmetom tohto rozhodnutia.

Tento návrh na začatie správneho konania bol síce doručený úradu po nadobudnutí účinnosti zákona č. 136/2001 Z. z., no vzhľadom na znenie § 44 ods. 1 zákona č. 136/2001 Z. z. sa právne vzťahy vzniknuté pred dňom nadobudnutia účinnosti tohto zákona posudzujú podľa doterajších predpisov, t. j. podľa zákona. Úrad pri výklade § 44 ods. 1 zákona č. 136/2001 Z. z. vychádza zo skutočnosti, že pojem „právne vzťahy“ zahŕňa iba hmotnoprávne vzťahy v správnych konaniach vedených na úrade, a teda na procesnoprávne vzťahy sa vzťahujú ustanovenia zákona účinného v čase začatia správneho konania na úrade, t. j. zákona č. 136/2001 Z. z.. O uvedenej skutočnosti boli listami úradu číslo 3365/PMÚ SR/2001 zo dňa 18. 7 2001, číslo 3366/PMÚ SR/2001 zo dňa 18. 7. 2001, číslo 739/PMÚ SR/2002 zo dňa 15. 2. 2002 a číslo 740/PMÚ SR/2002 zo dňa 15. 2. 2002, oboznámené obidve spoločnosti SBD aj OLO.

Podľa § 25 ods. 1 zákona č. 136/2001 Z. z. v spojení s § 18 zákona č. 71/1967 Zb. o správnom konaní začalo dňa 4. 7. 2001 správne konanie na návrh navrhovateľa SBD vo veci zneužívania dominantného postavenia na trhu podľa § 7 ods. 5 písm. a)  zákona podnikateľom OLO.
	V rámci prešetrovania predmetného správneho konania úrad zistil nasledujúce skutočnosti:

Navrhovateľ SBD je podľa výpisu z Obchodného registra Okresného súdu Bratislava I zo dňa 7. 6. 2001, oddiel Dr, vložka 21/B, družstvom s predmetom činnosti predovšetkým organizovanie prípravy a realizácie výstavby rôznymi formami, prevádzka bytových objektov s nebytovými priestormi a zabezpečovanie plnení spojených s užívaním bytu a nebytového priestoru.
Z vyššie uvedených skutočností vyplýva, že SBD je podnikateľom podľa § 2 zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“), a teda je podnikateľom v zmysle § 2 ods. 1 písm. a) zákona.

Spoločnosť OLO je podľa výpisu z Obchodného registra Okresného súdu Bratislava I zo dňa 11. 7. 2001, oddiel Sa, vložka 482/B, akciovou spoločnosťou s predmetom činnosti okrem iných aj nakladanie s odpadmi – odvoz odpadu zo špeciálnych zberných nádob zbernými vozidlami a zneškodňovanie odpadu v mestskej spaľovni. 
Z vyššie uvedených skutočností vyplýva, že OLO je podnikateľom podľa § 2 Obchodného zákonníka, a teda je podnikateľom v zmysle § 2 ods. 1 písm. a)  zákona.

	Podľa § 25 ods. 1 zákona č. 136/2001 Z. z. konanie sa začína z vlastného podnetu úradu alebo na návrh podnikateľa.
Podľa § 25 ods. 3 zákona č. 136/2001 Z. z. účastníci konania sú navrhovateľ a podnikatelia, o ktorých právach, právom chránených záujmoch a povinnostiach ustanovených týmto zákonom sa má rozhodnúť.
Predmetné správne konanie začalo na úrade na návrh podnikateľa SBD. O právach, právom chránených záujmoch a povinnostiach podnikateľa OLO ustanovených zákonom sa má rozhodnúť.
Z uvedeného vyplýva, že účastníkmi predmetného správneho konania sú navrhovateľ SBD a podnikateľ OLO.

	Vzhľadom na to, že v predmetnom správnom konaní sa posudzuje konanie podnikateľa OLO, úrad definoval relevantné trhy, na ktorých podnikateľ OLO pôsobí.
	Podľa § 7 ods. 3 zákona relevantný trh je priestorový a časový súbeh ponuky a dopytu takých tovarov (pod tovarom sa podľa § 1 zákona chápu výrobky, výkony, práce a služby), ktoré sú na uspokojenie určitých potrieb spotrebiteľov zhodné alebo vzájomne zastupiteľné.

	Úrad pri definovaní relevantného trhu podľa § 7 ods. 3 zákona vychádzal z terminológie, ktorá bola platná v tom čase (od 4. 7. 2001 do 15. 8. 2001), t. j. z terminológie uvedenej v ustanoveniach zákona č. 223/2001 Z. z. o odpadoch a o zmene a doplnení niektorých zákonov (ďalej len „zákon č. 223/2001 Z. z.“). Terminológia uvedená v zákone č. 223/2001 Z. z. (platnom od 1. 7. 2001) je takmer totožná s terminológiou uvedenou v ustanoveniach zákona č. 238/1991 Zb. o odpadoch v znení neskorších predpisov (ďalej len „zákon č. 238/1991 Zb.“).
	Podľa § 2 ods. 5 zákona č. 223/2001 Z. z. nakladanie s odpadmi je zber odpadov, preprava odpadov, zhodnocovanie odpadov a zneškodňovanie odpadov vrátane starostlivosti o miesto zneškodňovania.
(Podľa § 2 ods. 6 zákona č. 238/1991 Zb. nakladaním s odpadmi je akákoľvek činnosť, ktorej predmetom sú odpady, najmä zhromažďovanie, preprava, skladovanie a zneškodňovanie odpadov, včítane starostlivosti o miesto zneškodňovania, zber, výkup, úpravu, triedenie, spracovanie a využívanie odpadov ako zdrojov druhotných surovín a energie.)
Podľa § 2 ods. 7 v spojení s bodom D 1 prílohy č. 3 zákona č. 223/2001 Z. z. zneškodňovanie odpadov je uloženie do zeme alebo na povrchu zeme (napríklad skládka odpadov) a v spojení s bodom D 10 prílohy č. 3 zákona o odpadoch zneškodňovanie odpadov je spaľovanie na pevnine.
(Podľa § 2 ods. 9 zákona č. 238/1991 Zb. zneškodňovanie odpadov je najmä ich ukladanie, spaľovanie alebo neutralizácia, pri ktorom poškodzovanie životného prostredia alebo ohrozovanie zdravia ľudí nepresiahne mieru ustanovenú osobitnými predpismi.)
Podľa § 2 ods. 14 zákona č. 223/2001 Z. z. komunálne odpady sú odpady z domácnosti vznikajúce na území obce pri činnosti fyzických osôb a odpady podobného charakteru vznikajúce pri činnosti právnických osôb alebo fyzických osôb – podnikateľov, ako aj odpady vznikajúce pri činnosti obce pri čistení verejných komunikácií a priestranstiev, ktoré sú v správe obce, a pri údržbe verejnej zelene vrátane parkov a cintorínov.

	Na základe veci, ktorej sa podnet týkal, prešetrovania úradu, ktoré úrad v predmetnom správnom konaní vykonal, a na základe hlavných predmetov činnosti, ktoré účastník správneho konania OLO vykonával, úrad definoval dva tovarové relevantné trhy:

1.	Odvoz odpadu - na ňom sa poskytuje služba odvozu komunálnych odpadov. Služba odvozu odpadu je mobilnou službou, pretože je poskytovaná priamo u pôvodcu komunálneho odpadu vo vnútri obce až priamo pri jednotlivých nádobách na odpad umiestnených pri jednotlivých domoch. Odvozca odpadu priamo z nádob na odpad presýpa odpad do dopravného prostriedku na odpad. Naložený odpad je odvážaný odvozcom odpadu prostredníctvom dopravného prostriedku na odpad do spaľovne komunálnych odpadov alebo na skládku komunálnych odpadov, kde je zneškodňovaný. 
Na tovarovom relevantnom trhu odvozu odpadu pôsobí podnikateľ OLO a poskytuje službu odvozu odpadu všetkým odberateľom tejto služby.

2.	Spaľovanie odpadu - na ňom sa poskytuje služba spaľovania komunálneho odpadu. Odvozca odpadu privezie komunálny odpad do spaľovne komunálneho odpadu, kde sa tento komunálny odpad zneškodní spaľovaním.
Na tovarovom relevantnom trhu spaľovania odpadu pôsobí podnikateľ OLO a poskytuje službu spaľovania odpadu všetkým odberateľom tejto služby.

	Úrad ďalej vymedzil priestorové relevantné trhy:

	Keďže navrhovateľ SBD časovo ohraničil zvyšovanie cien za odvoz a likvidáciu odpadu obdobím od 1. 1. 1995 do 1. 4. 2001, kedy bol v platnosti zákon č. 238/1991 Zb., úrad pri určovaní priestorového relevantného trhu odvozu odpadu vzal do úvahy príslušné ustanovenia tohto zákona ako aj ďalšie ustanovenia ďalších zákonov a všeobecne záväzných právnych predpisov, ktoré sa predmetný prípad vzťahujú.
V zmysle § 2 ods. 7 zákona č. 238/1991 Zb. pre komunálny odpad vznikajúci na území obce sa za pôvodcu odpadu považuje táto obec.
V zmysle § 5 zákona č. 238/1991 Zb. obec má ako pôvodca komunálneho odpadu pri nakladaní s odpadom vymedzené povinnosti: zhromažďovať, triediť, zneškodňovať odpad a využívať ho ako zdroj druhotných surovín.
	Podľa § 4 ods. 3 písm. f) zákona č. 369/1990 Zb. o obecnom zriadení v znení neskorších predpisov (ďalej len „zákon č. 369/1990 Zb.“) obec zabezpečuje pri výkone samosprávnych funkcií verejnoprospešné služby, napríklad odvoz komunálneho odpadu.
V zmysle § 6 ods. 1 zákona č. 369/1990 Zb. obec môže vo veciach územnej samosprávy vydávať nariadenia.
Podľa § 3 ods. 1 VZN na území hlavného mesta môže podnikať v oblasti nakladania s komunálnym odpadom fyzická a právnická osoba, ktorá má na toto podnikanie živnostenské oprávnenie a uzavrie s mestom Bratislava osobitnú zmluvu o nakladaní s komunálnym odpadom.

	Z uvedeného vyplynulo, že v rámci nakladania s odpadom (zhromažďovanie, odvoz, triedenie, spracovanie, zneškodňovanie) sa s celým problémom musela vysporiadať obec ako pôvodca komunálneho odpadu, aj keď tento odpad vznikol u jednotlivých občanov a podnikateľov. Obec vykonávanie vyššie uvedených činností mohla riešiť tromi spôsobmi:
1.	Vlastnými zamestnancami, prípadne prostredníctvom vlastného obecného verejnoprospešného podniku.
2.	Prostredníctvom jednej dodávateľskej firmy, s ktorou vstúpila do zmluvného vzťahu.
3.	Prostredníctvom viacerých dodávateľských firiem, s ktorými vstúpila do zmluvného vzťahu.

Konečné riešenie v konkrétnej obci záleží len na obci samej. Obec si vyberie z uvedených možností podľa vlastného uváženia. Obec si zváži, či predmetnú činnosť chce zabezpečovať sama, ak nie vyberie si jednu alebo viac firiem zo špecializovaných a technicky vybavených firiem, ponúkajúcich službu odvozu odpadu, a uzatvorí s ňou (s nimi) zmluvu (zmluvy), ktorú (ktoré) môže vypovedať v lehotách primeraných povahe poskytovanej služby.

Pôvodcom komunálneho odpadu, ktorý vznikol na území mesta Bratislavy, bolo mesto Bratislava. Mesto Bratislava sa rozhodlo pri nakladaní s komunálnym odpadom pre druhý prípad - uzatvoriť zmluvu s jednou firmou. Mesto Bratislava uzatvorilo so spoločnosťou OLO dňa 24. 11. 1993 Zmluvu o zbere a preprave komunálneho odpadu s Dodatkom č. 1 k zmluve o zbere a preprave komunálneho odpadu zo dňa 16. 11. 1994 (ďalej len „Zmluva 1“) a dňa 24. 11. 1993 Zmluvu o zneškodňovaní komunálneho odpadu s Dodatkom č. 1 k zmluve o zneškodňovaní komunálneho odpadu zo dňa 16. 11. 1994 (ďalej len „Zmluva 2“).
Spoločnosť OLO sa v Zmluve 1 zaväzuje vykonávať zber komunálneho odpadu vzniknutého na území mesta Bratislavy a prepravovať ho do spaľovne komunálneho odpadu vo Vlčom hrdle, prípadne komunálny odpad tvoriaci objemný odpad, uličné smeti a odpad zo zelene prepravovať na skládku.
Spoločnosť OLO sa v Zmluve 2 zaväzuje vykonávať zneškodňovanie komunálneho odpadu vzniknutého na území mesta Bratislava v spaľovni komunálneho odpadu vo Vlčom hrdle a komunálny odpad tvoriaci objemný odpad, uličné smeti a odpad zo zelene zneškodňovať na skládkach.
Obe Zmluvy sa vzťahujú na územie mesta Bratislavy a sú uzatvorené na dlhšiu dobu (presné určenie doby je obchodným tajomstvom podnikateľa OLO).

Úrad sa zaoberal bariérami vstupu na relevantný trh odvozu odpadu a zistil nasledujúce skutočnosti:
Vstup nových subjektov na relevantný trh odvozu odpadu je ekonomicky stredne náročný, neexistujú žiadne legislatívne bariéry vstupu na relevantný trh odvozu odpadu. Na území Slovenskej republiky pôsobí viacero konkurenčných firiem, ktoré poskytujú službu odvozu odpadu. Keďže každá obec si väčšinou vyberá len jedného odvozcu odpadu, s ktorým uzatvorí zmluvu o odvoze odpadu, po dobu platnosti tejto zmluvy je vstup na lokálny relevantný trh odvozu odpadu uzatvorený. Vzhľadom na uvedené úrad zistil, že na lokálnom relevantnom trhu odvozu odpadu sú vysoké bariéry vstupu nových podnikateľov na tento trh.

	Vzhľadom na to, že mesto Bratislava bolo pôvodcom komunálneho odpadu, ktorý vznikol v meste Bratislave, že mesto Bratislava ako pôvodca komunálneho odpadu má za povinnosť tento odvážať, že mesto Bratislava sa rozhodlo riešiť odvoz komunálneho odpadu dodávateľským spôsobom len s jedným odvozcom odpadu - prostredníctvom spoločnosti OLO na základe Zmluvy 1, ktorú uzatvorilo na dlhšie časové obdobie, a keďže pôsobnosť mesta Bratislava je územne obmedzená na územie mesta Bratislavy, po dobu platnosti Zmluvy 1 sa uzatvoril vstup na trh odvozu odpadu na území mesta Bratislavy pre ostatných podnikateľov poskytujúcich odvoz odpadu, čím vznikla bariéra vstupu na trh odvozu odpadu na území mesta Bratislavy.
Na základe uvedeného úrad zistil, že priestorový súbeh ponuky a dopytu odvozu odpadu pre mesto Bratislava a jednotlivých dodávateľov poskytujúcich odvoz odpadu a s ohľadom na bariéru vstupu na trh odvozu odpadu v meste Bratislave, je v rámci územia mesta Bratislavy zhodný a vzájomne zastupiteľný. Z tohto dôvodu úrad určil priestorový relevantný trh odvozu odpadu ako lokálny - vymedzený územím mesta Bratislavy.
Pri určovaní priestorového relevantného trhu spaľovania odpadu úrad vychádzal z toho, že podľa § 5 ods. 1 písm. f) zákona č. 238/1991 Zb. pôvodca odpadov je povinný zabezpečiť zneškodnenie odpadov v prípade, že ich využitie nie je možné.
Zneškodňovanie odpadov je podľa § 2 ods. 9 zákona č. 238/1991 Zb. najmä ich ukladanie, spaľovanie alebo neutralizácia, pri ktorom poškodzovanie životného prostredia alebo ohrozovanie zdravia ľudí nepresiahne mieru ustanovenú osobitnými predpismi.
V § 3 ods. 3 VZN je určené, čo musí zmluva o zneškodňovaní komunálneho odpadu obsahovať. Spoločnosť OLO sa v Zmluve 2 zaväzuje po dlhšiu dobu vykonávať zneškodňovanie komunálneho odpadu vzniknutého na území mesta Bratislavy v spaľovni komunálneho odpadu vo Vlčom hrdle a komunálny odpad tvoriaci objemný odpad, uličné smeti a odpad zo zelene zneškodňovať na skládkach. Vzhľadom na to, že na území mesta Bratislavy sa produkuje hlavne komunálny odpad, ktorý netvorí objemný odpad, prevažná časť komunálneho odpadu je zneškodňovaná v spaľovni komunálneho odpadu vo Vlčom hrdle.

Vzhľadom na to, že čím je väčšia vzdialenosť medzi pôvodcom odpadu a spaľovňou komunálneho odpadu, tým je aj väčšia cena za odvoz odpadu, t. j. že dlhým odvozom odpadu sa zbytočne predražuje cena odvozu odpadu, úrad na základe informácií od odvozcov odpadov zistil, že rentabilná vzdialenosť zvozu odpadu do spaľovne komunálneho odpadu je cca 50 km.

	Vzhľadom na to, že mesto Bratislava bolo pôvodcom komunálneho odpadu, ktorý vznikol v meste Bratislave, že mesto Bratislava ako pôvodca komunálneho odpadu má za povinnosť tento zneškodňovať a že mesto Bratislava sa rozhodlo riešiť zneškodňovanie komunálneho odpadu v spaľovni komunálneho odpadu vo Vlčom Hrdle dodávateľským spôsobom len s jedným podnikateľom - spoločnosťou OLO na základe Zmluvy 2, ktorú uzatvorilo na dlhšie časové obdobie, po dobu platnosti Zmluvy 2 sa uzatvoril vstup na trh spaľovania odpadu pre ostatných podnikateľov poskytujúcich službu spaľovania odpadu, čím vznikla bariéra vstupu na trh spaľovania odpadu.
Na základe uvedeného úrad zistil, že priestorový súbeh ponuky a dopytu spaľovania odpadu pre mesto Bratislava a jednotlivých dodávateľov poskytujúcich službu spaľovania odpadu a s ohľadom na bariéru vstupu na trh spaľovania odpadu, je v rámci 50 km - ového okruhu okolo spaľovne komunálneho odpadu zhodný a vzájomne zastupiteľný. Z tohto dôvodu úrad určil priestorový relevantný trh spaľovania odpadu ako lokálny - vymedzený malým územím cca 50 km - ovým okruhom okolo spaľovne komunálneho odpadu. 

Vzhľadom na to, že účastník správneho konania OLO súčasne pôsobí na oboch lokálnych relevantných trhoch odvozu odpadu aj spaľovania odpadu, úrad sa zaoberal postavením podnikateľa OLO na týchto lokálnych relevantných trhoch.

	Podľa § 7 ods. 1 zákona dominantné postavenie na trhu má podnikateľ alebo niekoľko podnikateľov, ktorí nie sú vystavení podstatnej súťaži alebo ktorí vzhľadom na svoju ekonomickú silu sa môžu správať nezávisle vo vzťahu k iným podnikateľom a spotrebiteľom a môžu obmedzovať súťaž.
Podľa § 7 ods. 2 zákona ak sa nepreukáže niečo iné, predpokladá sa, že podnikateľ nie je vystavený podstatnej súťaži, ak jeho podiel dodávok alebo odberu zhodného alebo vzájomne zastupiteľného tovaru na relevantnom trhu je najmenej 40 %.

Úrad zistil, že na lokálnom relevantnom trhu odvozu odpadu na území mesta Bratislavy v dlhšom časovom období neexistuje konkurencia (po dobu platnosti Zmluvy 1). Na lokálnom relevantnom trhu odvozu odpadu na území mesta Bratislavy pôsobí len jeden podnikateľský subjekt OLO s podielom na trhu 100 %. 
	Vzhľadom na uvedený podiel na lokálnom relevantnom trhu odvozu odpadu na území mesta Bratislavy, vysoké bariéry vstupu na tento trh a neexistujúcu konkurenciu na tomto trhu, podnikateľ OLO nie je vystavený podstatnej súťaži, môže sa správať nezávisle vo vzťahu k spotrebiteľom a môže obmedzovať súťaž. Dominantné postavenie podnikateľa OLO na relevantnom trhu odvozu odpadu na území mesta Bratislavy bolo podľa § 7 ods. 1 zákona preukázané.
Šetrením úrad zistil, že bola naplnená skutková podstata § 7 ods. 1 zákona, podľa ktorého podnikateľ OLO má dominantné postavenie na lokálnom relevantnom trhu odvozu odpadu na území mesta Bratislavy.

Úrad sa zaoberal bariérami vstupu na relevantný trh spaľovania odpadu a zistil nasledujúce skutočnosti:
	Služba spaľovania odpadu sa poskytuje v statickom zariadení - spaľovni komunálneho odpadu. Vzhľadom na to, že vybudovanie ekologickej spaľovne komunálneho odpadu je finančne náročné, existuje ekonomická i ekologická bariéra vytvárania ďalších spaľovní komunálneho odpadu. Spaľovňa komunálneho odpadu spĺňa znaky unikátneho zariadenia, pretože je nemožné ju zdvojiť. Každá spaľovňa komunálneho odpadu je samostatným unikátnym zariadením. Z toho vyplýva skutočnosť, že vlastník (respektíve správca) spaľovne komunálneho odpadu sa zároveň stáva vlastníkom (respektíve správcom) i unikátneho zariadenia, ktoré je nevyhnutné k poskytnutiu služby spaľovania odpadu.
Vstup nových subjektov na lokálny relevantný trh spaľovania odpadu je ťažký, ekonomicky veľmi náročný, existujú prísne normy o ochrane životného prostredia, ktoré sú ťažko prekonateľnou legislatívnou bariérou vstupu na tento trh. Vzhľadom na uvedené úrad zistil, že na lokálnom relevantnom trhu spaľovania odpadu sú vysoké bariéry vstupu nových podnikateľov na tento trh.

Mesto Bratislava je vlastníkom spaľovne komunálneho odpadu vo Vlčom hrdle a správcom tejto spaľovne je spoločnosť OLO. Spoločnosť OLO je jediným podnikateľom, ktorý vykonáva službu spaľovania odpadu na lokálnom priestorovom relevantnom trhu spaľovania odpadu, jeho podiel na tomto trhu je 100 %.
Na lokálnom relevantnom trhu spaľovania odpadu pôsobí len jeden podnikateľ OLO. Úrad zistil, že na lokálnom relevantnom trhu spaľovania odpadu v dlhšom časovom období neexistovala konkurencia.
	Vzhľadom na vyššie uvedený podiel na lokálnom relevantnom trhu spaľovania odpadu, vysoké bariéry vstupu na tento trh a neexistujúcu konkurenciu na tomto trhu, podnikateľ OLO nie je vystavený podstatnej súťaži, môže sa správať nezávisle vo vzťahu k spotrebiteľom a môže obmedzovať súťaž. Dominantné postavenie podnikateľa OLO na lokálnom relevantnom trhu spaľovania odpadu bolo podľa § 7 ods. 1 zákona preukázané.
Šetrením úrad zistil, že bola naplnená skutková podstata § 7 ods. 1 zákona, podľa ktorého podnikateľ OLO má dominantné postavenie na lokálnom relevantnom trhu spaľovania odpadu.

	Pre rozhodnutie úradu o tom, či podnikateľ OLO pri poskytovaní služieb odvozu a likvidácie komunálneho odpadu na území mesta Bratislavy zneužíva svoje dominantné postavenie na trhu podľa § 7 ods. 1 písm. a) zákona, bolo zo strany Ministerstva financií Slovenskej republiky (ďalej len „MF SR“) potrebné vydať rozhodnutie o tom, či cena za poskytované služby odvozu odpadu a spaľovania odpadu je primeraná podľa § 12 ods. 1 písm. e) zákona č. 18/1996 Z. z. o cenách v znení neskorších predpisov (ďalej len „zákon č. 18/1996 Z. z.“).
Listom číslo 3691/PMÚ SR/2001 zo dňa 15. 8. 2001 úrad zaslal podnet na začatie konania o predbežnej otázke MF SR v zmysle ustanovenia § 40 ods. 1 zákona č. 71/1967 Zb. o správnom konaní.

Listom, zaevidovaným úradom pod číslom 1558/2001 dňa 23. 10. 2001, MF SR oznámilo úradu, že na základe požiadavky úradu a tiež na základe podnetov od občanov a správcovských firiem vykonala Správa finančnej kontroly Bratislava v spoločnosti OLO kontrolu dodržiavania cenovej disciplíny pri tvorbe cien za odvoz a likvidáciu tuhého komunálneho odpadu na území Mesta v zmysle zákona č. 18/1996 Z. z. a vykonávacej vyhlášky MF SR č. 87/1996 Z. z., ktorou sa vykonáva zákon č. 18/1996 Z. z. (ďalej len „vyhláška“). V zmysle Výmeru MF SR č. R-1/1996 časť I. B pol. č. 9 (ďalej len „výmer“) okresné úrady môžu určiť maximálne ceny za nakladanie s tuhým odpadom (číslo klasifikácie produkcie 90.00.2). Okresný úrad Bratislava II. k žiadosti o určenie maximálnej ceny za odvoz a spaľovanie odpadu pre spoločnosť OLO oznámil, že v zmysle výmeru nebude určovať maximálnu cenu za nakladanie s tuhým odpadom.
MF SR úradu ďalej oznámilo, že z vyššie uvedeného dôvodu cenová kontrola preverovala ekonomicky oprávnené náklady a zisk v cenách za odvoz a likvidáciu komunálneho odpadu. Preverením jednotlivých položiek nákladov za kontrolované obdobie neboli zistené také nedostatky, ktoré by ovplyvnili výšku vecne usmerňovaných cien za odvoz a likvidáciu odpadu. Percento zisku v jednotlivých cenách za odvoz odpadu sa pohybuje od 0 až 60 % k úplným vlastným nákladom.
MF SR ďalej uviedlo, že Mesto prijalo dňa 25. 5. 1995 všeobecne záväzné nariadenie č. 4/1995, týkajúce sa nakladania s komunálnym odpadom na území Mesta, podľa ktorého musí byť komunálny odpad spaľovaný v spaľovni odpadov vo Vlčom hrdle. Spaľovňa odpadov by mala podľa zákona č. 309/1991 Zb. o ochrane ovzdušia pred znečisťujúcimi látkami spĺňať nové emisné limity, ktoré sú v súlade s európskymi normami. Z uvedeného dôvodu je rekonštrukcia spaľovne odpadov a konštrukcia čistiaceho zariadenia ekologicky a právne nevyhnutnou investíciou.
MF SR v liste uviedlo, že v roku 1997 prebehol konkurz na modernizáciu spaľovne odpadov a na inštaláciu zariadenia na fluidné spaľovanie (technologická časť) a bola vybraná spoločnosť Siemens Austria, s ktorou bol uzatvorený kontrakt. Jej realizácia bola naplánovaná na obdobie rokov 1997 - 2002. V decembri roku 1997 uzatvorila spoločnosť OLO s bankou Erste Bank a Mestom ako ručiteľom dohodu o pôžičke. Pôžička bola poskytnutá na financovanie dodávok modernizačného zariadenia pre spaľovňu odpadu. Spoločnosť OLO postupne uhrádzala platby za dovezené dodávky modernizačného zariadenia tak z vlastných zdrojov ako i z poskytnutej pôžičky.
MF SR v liste ďalej uviedlo, že na zabezpečenie financovania predmetného projektu spoločnosť OLO postupne zvýšila ceny za odvoz a likvidáciu odpadu k 1. 4. 2000 a tiež k 1. 4. 2001 každý rok o cca 40 %. V prípade zrealizovania celého projektu do roku 2002, kedy by sa mala predmetná investícia zaradiť do používania, spoločnosť OLO plánuje počnúc rokom 2002 splátky úveru hradiť z odpisov a zisku.
MF SR v závere svojho listu uviedlo, že kontrolou ekonomicky oprávnených nákladov a primeraného zisku v cenách za odvoz a likvidáciu odpadu nebolo zistené porušenie cenovej disciplíny.

Úrad listami číslo 5062/PMÚ SR/2001 zo dňa 27 11. 2001 a požiadal MF SR o určenie, kedy a za aké obdobie bola predmetná cenová kontrola v spoločnosti OLO vykonaná.
MF SR listom, zaevidovaným úradom pod číslom 5251/2001 zo dňa 10. 12. 2001, oznámilo úradu, že cenová kontrola v spoločnosti OLO bola vykonaná za obdobie rokov 1999 a I. polrok roku 2001.
Na námietku úradu, že úrad žiadal MF SR o určenie primeranosti ceny za odvoz a likvidáciu odpadu za obdobie rokov 1995 až 1998, pričom predmetná cenová kontrola bola vykonaná len za obdobie rokov 1999 až I. polrok roku 2001, vyslovenú v liste číslo 1/PMÚ SR/2002 zo dňa 2. 1. 2002, MF SR v liste, zaevidovanom úradom pod číslom 182/2002 dňa 16. 1. 2002, uviedlo, že pre výkon cenovej kontroly platia zákon č. 18/1996 Z. z. a vyhláška, podľa ktorých sa cenová kontrola môže vykonávať spätne tri roky dozadu, t. j. za obdobie rokov 1999 až 2001. Predmetná cenová kontrola bola za toto obdobie vykonaná. V poznámke tohto listu MF SR uviedlo, že s účinnosťou od 1. 1. 2002 platí zákon o odpadoch a vyhláška MŽP SR č. 283/2001 Z z. o vykonaní niektorých ustanovení zákona o odpadoch, ktorými sa zavádza iný režim pri spoplatňovaní za odvoz a likvidáciu komunálneho odpadu a ktorými všetky kompetencie v tejto oblasti prešli na obce.

Ako je zrejmé zo stanoviska MF SR, kontrolou ekonomicky oprávnených nákladov a primeraného zisku v cenách za odvoz a likvidáciu odpadu nebolo zistené porušenie cenovej disciplíny podnikateľa OLO .

	Úrad v správnom konaní vo veci zneužitia dominantného postavenia na trhu podľa § 7 ods. 5 písm. a) zákona zvážil všetky zistené skutočnosti a dospel k nasledovným záverom prešetrovania:

Vzhľadom na vyššie uvedené skutočnosti, úrad nemohol preukázať zneužívanie dominantného postavenia za obdobie od 1. 1. 1995 do 31. 12. 1998, t. j. nedošlo k zneužívaniu dominantného postavenia na trhu podnikateľom OLO.
	Podnikateľ OLO, na základe vyjadrenia MF SR v období rokov 1999 až I. polrok roku 2001, neurčoval neprimerané podmienky v zmluvách pre odberateľov týchto služieb, t. j. podnikateľ OLO účtoval primeranú cenu za odvoz a spaľovanie komunálneho odpadu, čím neporušil skutkovú podstatu § 7 ods. 5 písm. a) zákona.

	V zmysle § 33 zákona úrad listom číslo 3050/PMÚ SR/2002 zo dňa 5. 6. 2002 vyzval účastníkov predmetného správneho konania SBD a OLO pred vydaním rozhodnutia vo veci, aby sa ústne alebo písomne vyjadril k jeho podkladu a spôsobu jeho zistenia, prípadne aby navrhli jeho doplnenie a podal im informáciu o záveroch prešetrovania, ku ktorým úrad na základe jemu dostupných informácií a podkladov dospel.
	Účastník predmetného správneho konania OLO sa vyjadril pre vydaním rozhodnutia listom, zaevidovaným úradom pod číslom 3224/2002 dňa 12. 6. 2002, nasledovne:
	„Pri vymedzovaní priestorového relevantného trhu odvozu odpadu vychádzal úrad z ustanovení zákona č. 223/2001 Z. z. Zákon č. 223/2001 Z. z., z ktorého vychádzal úrad pri určovaní tzv. „priestorového relevantného trhu odvozu odpadu“ je účinný od 1. 7. 2001 a nie je možné podľa neho posudzovať obdobie, ktoré účinnosti tohto zákona predchádzalo.“
	Ako už bolo uvedené vyššie, úrad pri definovaní relevantného trhu podľa § 7 ods. 3 zákona vychádzal z terminológie, ktorá bola platná v tom čase (od 4. 7. 2001 do 15. 8. 2001), t. j. z terminológie uvedenej v ustanoveniach zákona č. 223/2001 Z. z., ktorá je takmer totožná s terminológiou uvedenou v ustanoveniach zákona č. 238/1991 Zb. Pri určovaní priestorového relevantného trhu odvozu odpadu vzal úrad do úvahy príslušné ustanovenia zákona č. 238/1991 Zb., keďže navrhovateľ SBD časovo ohraničil zvyšovanie cien za odvoz a likvidáciu odpadu obdobím od 1. 1. 1995 do 1. 4. 2001, kedy bol v platnosti starý zákon č. 238/1991 Zb. o odpadoch.
	Ďalej podnikateľ OLO uviedol: „K vymedzeniu územia okruhom cca 50 km u spaľovania odpadu okolo spaľovne komunálneho odpadu uvádzame, že v okruhu pôsobia ďalšie firmy a sú ďalšie obce. Cca 35 km od spaľovne komunálneho odpadu sa nachádza napríklad obec Pezinok, Jur pri Bratislave a iné obce, ktoré zneškodňujú odpad ukladaním na skládky, nie spaľovaním.“
	Úrad sa podrobným vymedzením priestorového relevantného trhu spaľovania odpadu zaoberal na stranách 7. až 8. tohto rozhodnutia. Priestorový relevantný trh spaľovania odpadu vymedzený 50 km - ovým okruhom okolo spaľovne komunálneho odpadu znamená, že z tohto územia je rentabilný zvoz odpadu do spaľovne odpadu. Neznamená to však, že všetky obce, ktoré sa v tomto okruhu nachádzajú musia odvážať odpad do spaľovne komunálneho odpadu. Ako už úrad vyššie uviedol, spaľovňa komunálneho odpadu je majetkom mesta Bratislavy a podnikateľ OLO v nej, na základe Zmluvy 2, zneškodňuje spaľovaním komunálny odpad, ktorý vznikol v meste Bratislava. Príklady, ktoré podnikateľ OLO uvádza, len svedčia o tom, že každá obec mala na výber z troch možností a každá z nich sa rozhodla samostatne.
	Podnikateľ OLO ďalej uviedol: „Úrad sa pri posudzovaní právneho stavu pred účinnosťou zákona č. 136/2001 Z. z. neriadil jeho § 44 ods. 1, ale právne vzťahy, ktoré mal posudzovať podľa zákona, posudzoval podľa ustanovenia zákona č. 136/2001 Z. z.“
	Úrad na začiatku odôvodnenia tohto rozhodnutia uviedol, že vzhľadom na znenie § 44 ods. 1 zákona č. 136/2001 Z. z. sa právne vzťahy vzniknuté pred dňom nadobudnutia účinnosti tohto zákona posudzujú podľa doterajších predpisov, t. j. podľa zákona, t. j. že hmotnoprávne vzťahy sa posudzujú podľa zákona a na procesnoprávne vzťahy sa vzťahujú ustanovenia zákona č. 136/2001 Z. z. O uvedenej skutočnosti boli obaja účastníci správneho konania SBD aj OLO úradom informovaní.
	Ďalej podnikateľ OLO uviedol: „Výklad ustanovení zákona úrad uskutočnil účelovo a postupoval tak, že nevyložil zákon v zmysle § 7 ods. 2 a 3 zákona, t. j. že relevantným trhom bolo územie širšie ako územie jednej obce a na tomto relevantnom trhu nedosahoval 40 % podiel poskytovaných služieb, ale vymedzil tzv. „lokálny relevantný trh“ územím obce - mesta Bratislavy.“
	Úrad podrobne vymedzil a zdôvodnil tovarové a taktiež aj priestorové relevantné trhy podľa § 7 ods. 3 zákona na stranách 3. až 8. tohto rozhodnutia. Úrad taktiež uviedol dôvody, prečo sú predmetné priestorové relevantné trhy vymedzené ako lokálne. Keďže dominantné postavenie podnikateľa OLO bolo preukázané na základe § 7 ods. 1 zákona, čiže bolo preukázané niečo iné, nebolo možné posudzovať postavenie na trhu podnikateľa OLO podľa § 7 ods. 2 zákona.

	Účastník predmetného správneho konania SBD sa vyjadril dňa 13. 6. 2002 do zápisnice nasledovne:
	 „Navrhovateľ SBD súhlasí s konštatovaním úradu, ktorý šetrením dospel k záveru, že bola naplnená skutková podstata § 7 ods. 1 zákona, podľa ktorého podnikateľ OLO má dominantné postavenie na lokálnom relevantnom trhu odvozu odpadu na území mesta Bratislavy a podnikateľ OLO má dominantné postavenie aj na lokálnom relevantnom trhu spaľovania odpadu.“
	„Vzhľadom k preukázaným dokladom, že podnikateľ OLO zvýšil v období od 1. 1. 1995 do 31. 12. 2001 cenu za odvoz 1 ks 1100 l kontajnera viac ako šesť násobne (za obdobie od 1. 1. 1999 do 1. 4. 2001, t. j. za obdobie, za ktoré Správa finančnej kontroly vykonala u podnikateľa OLO cenovú kontrolu - dvojnásobne), navrhovateľ SBD nesúhlasí s konštatovaním úradu, ktoré vyplýva z vyjadrenia MF SR, že podnikateľ OLO účtuje primeranú cenu za odvoz a spaľovanie komunálneho odpadu, čím sa nenaplnila skutková podstatu § 7 ods. 5 písm. a) zákona.“
	„Navrhovateľ SBD je presvedčený, že zo strany podnikateľa OLO došlo v období rokov 1995 - 2001 k zneužívaniu dominantného postavenia na trhu spočívajúce v zvyšovaní cien za odvoz 1 ks 1100 l kontajnera OLO, čím bola naplnená skutková podstata § 7 ods. 5 písm. a) zákona.“
Vzhľadom na to, že v pôsobnosti úradu nie je zisťovať primeranosť cien podľa zákona č. 18/1996 Z. z., úrad postúpil určenie primeranosti výšky tejto ceny na vybavenie MF SR. Ako je uvedené vyššie, na základe vykonanej cenovej kontroly u podnikateľa OLO, MF SR zistilo, že cena za odvoz a likvidáciu komunálneho odpadu bola primeraná. Keďže nebola preukázaná neprimeraná podmienka v zmluve, nebola ani naplnená skutková podstata § 7 ods. 5 písm. a) zákona.

	Účastníci predmetného správneho konania SBD a OLO neuviedli žiadne nové skutočnosti, ktoré by mali vplyv na rozhodnutie úradu.

	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

	Podľa ustanovenia § 34 ods. 1 zákona č. 136/2001 Z. z. proti tomuto rozhodnutiu môže byť podaný rozklad na Protimonopolný úrad Slovenskej republiky, odbor zneužitia dominantného postavenia, Drieňová 24, 826 03 Bratislava, v lehote 15 dní odo dňa jeho doručenia. Podľa § 18 ods. 1 zákona o rozklade rozhoduje Rada úradu. V zmysle § 61 ods. 1 zákona č. 71/1967 Zb. o správnom konaní včas podaný rozklad má odkladný účinok.

Ing. Ladislav Szabó
       riaditeľ odboru zneužitia
       dominantného postavenia

Rozhodnutie sa doručuje:

1. Stavebné bytové družstvo Bratislava II.
Mgr. Jozef Antálek
vedúci právneho oddelenia
Strojnícka 8
827 01  Bratislava 212

2. Odvoz a likvidácia odpadu, a. s.
Ing. Ľuboš Kocian
ekonomický námestník
Bazová 6
824 74  Bratislava 2